stanford-oval/wikipedia huggingface dataset:
Ray of Light
סינגלים

"Frozen" הופץ ב-23 בפברואר 1998 כסינגל המוביל מתוך האלבום. הוא דורג בין חמשת המקומות המובילים ברוב המצעדים המוזיקליים ברחבי העולם, ואף הגיע לפסגותיהם בפינלנד, באיטליה, בספרד ובממלכה המאוחדת – שירה הראשון של מדונה שנכנס למצעד הסינגלים הבריטי לראשונה היישר במקום הראשון. הוא הפך לסינגל השישי שלה שהגיע למקום השני בבילבורד הוט 100, וקבע שיא חדש עבורה בתור האמנית עם מספר השירים הרב ביותר שדורגו במקום השני בתולדות המצעד. השיר זכה לשבחים מפי מבקרי המוזיקה, והוגדר כיצירת מופת בעלת צליל "קולנועי". ב-2005 פסק בית המשפט הבלגי שמנגינתו הפותחת של "Frozen" הוא גנבה מהשיר "Ma vie fout le camp" ("חיי הולכים לעזאזל") של סלווטורה אקווביבה. בית המשפט הורה לאחר מכן על הפסקת מכירת הסינגל בבלגיה, ואסר על המשך השמעת השיר בטלוויזיה וברדיו הבלגיים. גם המכירות של האלבום הצטמצמו בעקבות הפסיקה, כמו גם אוספים בהם נכלל השיר. בפברואר 2014 בוטל פסק הדין. ההכרעה הגיעה לאחר שדן בית המשפט בתביעה חדשה, שהגישו המלחין אדואר סקטו די סווצ'יו והאגודות "טבאטה אטול מיוזיק" ו"מיוזיק אין פריז"; לדברי התובעים, גם "Ma vie fout le camp" וגם "Frozen" מקורם בשיר "Blood Night" אותו הלחינו ב-1983. לאחר השוואה בין שלוש הרצועות בתיק, הפסיקה הסופית הייתה שהשירים "לא מספיק 'מקוריים' כדי לטעון שהתרחש פלגיאט כלשהו". בעקבות פסק הדין, בוטלו המגבלות שהוטלו על "Frozen" בבלגיה.
הסינגל השני מתוך האלבום, "Ray of Light", יצא לאור ב-27 באפריל 1998. הוא הגיע למקום הראשון בספרד והגיע לחמישייה הפותחת במדינות רבות, דוגמת קנדה, פינלנד, איטליה, הממלכה המאוחדת וארצות הברית. הוא הופיע לראשונה במקום החמישי בהוט 100 - שירה הראשון בקריירה שלה שקטף הישג זה. השיר היה גם להיט במצעד הוט דאנס קלאב פליי: הוא שהה במקום הראשון במשך ארבעה שבועות, והפך למצליח ביותר במצעד בשנת 1998. בדומה לקודמו, הוא גם זכה לביקורות חיוביות הן על הסאונד התואם למועדונים ועל היותו "מתקדם" באותה העת, והן על היכולות הקוליות של מדונה.
"Drowned World/Substitute for Love" יצא לאור ב-24 באוגוסט 1998 כסינגל השלישי מחוץ לארצות הברית. הוא הגיע למקום הראשון בספרד ולעשירייה הפותחת באיטליה ובממלכה המאוחדת. הווידאו קליפ, בבימויו של וולטר שטרן, עורר מחלוקת בדבר הסצנות שבהן מדונה נרדפת על ידי פפראצי כשהם רוכבים על אופנועים; תרחיש דומה לתקריות שהובילו למותה של דיאנה, נסיכת ויילס ב-1997.
הסינגל הרביעי, "The Power of Good-Bye", יצא לאור ב-22 בספטמבר 1998. הוא הגיע לעשירייה הפותחת במדינות רבות, כגון אוסטריה, קנדה, הולנד, פינלנד, גרמניה, איטליה, ספרד, שוודיה, שווייץ והממלכה המאוחדת. בארצות הברית הגיע הסינגל למקום ה-11 בלבד בהוט 100, זאת בגלל שלא יצא בפורמט המתאים בו נעשה שימוש באותה העת. את הקליפ שלו ביים מת'יו רולסטון.
"The Power of Good-Bye" הופץ כסינגל כפול עם "Little Star" בממלכה המאוחדת. "The Power of Good-Bye" הגיע למקום ה-91 כסינגל עצמאי.
"Nothing Really Matters" יצא לאור כסינגל השישי והאחרון מתוך האלבום ב-9 בפברואר 1999. הוא הפך ללהיט בקנדה, בפינלנד, באיטליה, בניו זילנד ובממלכה המאוחדת. בארצות הברית זכה השיר להצלחה פחותה, כאשר דורג במקום ה-93 בלבד בהוט 100, אך בד בבד הגיע במקום הראשון במצעד הדאנס. הקליפ שלו, בבימויו של יוהאן רנק, נוצר בהשראת ספרו של ארתור גולדן, "זכרונותיה של גיישה", והציג את מדונה לבושה כגיישה.
ביקורת

| דירוגים מקצועיים> ציוני ביקורות.מקור | דירוגים מקצועיים> ציוני ביקורות.ציון |
| --- | --- |
AllMusic: 
שיקגו טריביון: 
אנציקלופדיה למוזיקה פופולרית: 
אנטרטיינמנט ויקלי: A−
הגרדיאן: 
NME: 8/10
פיצ'פורק: 8.1/10
רולינג סטון: 
סלנט מגזין: 
USA Today: 
Ray of Light זכה לשבחים רבים מטעם מבקרי המוזיקה. סטיבן תומאס ארלוויין מ-AllMusic כינה אותו כ"אלבום ההרפתקני ביותר" וכ"אלבום הבוגר והמאופק ביותר של מדונה". פול ורנה מבילבורד אהב את האינטימיות המופגנת באלבום וכתב כי "מילותיו עטופות במנגינות רגועות וכלי נגינה באווירה שופעת ומלנכולית". הוא סיים את סקירתו בכך שכינה את היצירה "מאמץ הרפתקני באופן מענג, שבסופו של דבר מסתיים בניצחון". סאל צ'ינקוומני מסלנט מגזין תיאר את Ray of Light כ"אחת מיצירות הפופ הגדולות של שנות ה-90" והצהיר כי "הטקסטים שלו לא מסובכים אך אמירתו מפוארת" וכי "מדונה לא הייתה כה כנה רגשית מאז Like a Prayer". רוב שפילד מרולינג סטון סבר כי האלבום "מבריק", אך היה ביקורתי על ההפקה של אורביט, וכתב שיש מעט חזרתיות בלחנים ובעיבודים. סטיוארט מקוני ב-Q ציין כי "מדונה נשארת אריסטוקרטית הפופ היחידה שפוקחת את אוזניה שלה, ויוצרת מוזיקה טובה". בישראל היום ציינו את שנת ה-20 ליציאתו ותיארו אותו כ"אלבום מופת", כמו גם "האלבום החשוב והטוב ביותר שלה".
דייוויד בראון מאנטרטיינמנט ויקלי כתב: "על אף כל ההתמודדויות העצמיות שלה, מדונה נראית נינוחה יותר ופחות מתוכננת מכפי שהייתה. Ray of Light הוא באמת 'כמו תפילה'". רוני שריג מ-City Pages התרשם בייחוד מהמנעד הקולי, העומק והבהירות של מדונה. רוברט הילבורן מלוס אנג'לס טיימס כתב: "אחת הסיבות לכך ש-Ray of Light הוא האלבום המספק ביותר בקריירה שלה נעוצה בכך שהוא משקף את התחבטויות הנפש של אישה שנמצאת בנקודה בחייה שבה היא יכולה להסתכל על עצמה בכנות מפתיעה". במלודי מייקר, מארק רולנד ערך השוואות לאלבום Homogenic של סנט אטיין וביורק, והדגיש את חוסר הציניות של Ray of Light כהיבט החיובי ביותר שלו: "Ray of Light הוא כמו הספל המכוער שלא תואם לאף סט, אך הוא עוד יותר מיוחד בגלל זה". ג'ואן אנדרמן מבוסטון גלוב אמר ש-Ray of Light הוא אלבום מדהים. הוא תיאר אותו כאלבום דאנס רוחני עמוק, בעל מרקם אקסטטי, וכזה הכולל מחזור רציני של שירים שעושים דרך ארוכה לקראת הוצאה רשמית של מדונה, בעלת קריירה הבנויה על דימויים מושחתים וזהויות מעובדות. רוברט כריסטגאו שיבח שירים חושניים כמו "Skin" ו-"Candy Perfume Girl".
פרסים ומועמדויות

בטקס פרסי גראמי ה-41 זכה Ray of Light בארבעה פרסים מתוך שש מועמדויות שקיבל בסך הכול. האלבום עצמו זכה בקטגוריות "אלבום הפופ הטוב ביותר" ו"עטיפת האלבום הטובה ביותר" (אנ'), והועמד בקטגוריית "אלבום השנה", בעוד שיר הנושא זכה ב"הקלטת הדאנס הטובה ביותר" וב"הווידאו קליפ הטוב ביותר", והועמד בקטגוריית "הקלטת השנה" – פרסי הגראמי המוזיקליים הראשונים שלה, שכן בעבר זכתה רק בקטגוריית הווידאו. היא צברה את מספר הפרסים הרב ביותר בטקס פרסי הווידאו קליפים של MTV לשנת 1998, שישה פרסים מתוך תשע מועמדויות בסך הכול. "Frozen" זכה בקטגוריית "האפקטים הטובים ביותר" (אנ'); "Ray of Light" זכה בקטגוריות "הכוריאוגרפיה הטובה ביותר", "הבימוי הטוב ביותר", "העריכה הטובה ביותר", "הקליפ הטוב ביותר של אישה" ו"קליפ השנה", וכן היה מועמד בקטגוריות "הצילום הטוב ביותר", "קליפ הדאנס הטוב ביותר" ו"קליפ פורץ דרך". האגודה האמריקאית למלחינים, מחברים ומוציאים לאור (ASCAP) כיבדה את מדונה בשני פרסים לשירים המושמעים ביותר עבור "Frozen" ו"Ray of Light" בטקס מטעמה לשנת 1999, כמו גם שיר הדאנס מוביל עבור "Ray of Light" בטקס פרסי מוזיקת הרית'ם & סול של ASCAP לשנת 1999.
Ray of Light צבר גם פרסים בין-לאומיים שונים – כולל שני פרסי גראמי דניים בקטגוריות "האלבום הבין-לאומי הטוב ביותר" ו"הזמרת הבין-לאומית הטובה ביותר" של IFPI Denmark, פרס המוזיקה של פרדריק בקטגוריית "האלבום הזר הטוב ביותר" מבית איגוד מפיקי האודיו והווידאו (ZPAV) בפולין, פרס ג'ירף הזהב בקטגוריית "אלבום הפופ הבין-לאומי של השנה" מאיגוד תעשיית ההקלטות ההונגרי (MAHASZ), שני פרסי פורין בקטגוריות "האלבום הבין-לאומי הטוב ביותר" ו"הקליפ הבין-לאומי הטוב ביותר" ("Frozen") בקרואטיה, ושני פרסי רוקבורן בקטגוריית "האלבום הבין-לאומי הטוב ביותר" ו"האמן הבין-לאומי הטוב ביותר" בשוודיה.
בקנדה, מדונה זכתה בקטגוריית "הקליפ הבין-לאומי הטוב ביותר" עבור "Ray of Light" בטקס פרסי הווידאו של MuchMusic בשנת 1999, והייתה מועמדת בקטגוריית "האלבום הנמכר ביותר (זר או מקומי)" בטקס פרסי ג'ונו בשנת 1999. היא גם זכתה בקטגוריות "האישה הטובה ביותר" ו"האלבום הטוב ביותר" בטקס פרסי המוזיקה של MTV אירופה לשנת 1998. בטקס פרסי מוזיקת הדאנס הבין-לאומיים ה-14 השנתי קטפה מדונה את פרסי "אמן דאנס הסולו הטוב ביותר" ו"קליפ הדאנס הטוב ביותר" עבור "Ray of Light".
השפעה ומורשת

Ray of Light הוגדר כאלבום שהצליח לשלב את סוגת האלקטרוניקה בתרבות הפופולרית העולמית. בלוס אנג'לס טיימס ציינו כי "מלבד פריצות דרך זמניות כמו פאטבוי סלים, אלקטרוניקה לא הייתה במיינסטרים לפני שמדונה הוציאה את Ray of Light".‏ לפי הסופר ג'יי רנדי טארבורלי, "עד יציאת האלבום לאור טכנו ואלקטרוניקה הושמעו ברייבים, מסיבות מחתרתיות בלתי-חוקיות ופופולריות מאוד, שהתקיימו במקומות נטושים, מחסנים ואזורים מרוחקים בפאתי ערים גדולות". עורכת מטעם AllMusic, ליאנה ג'ונאס, ציינה שהשיר "Ray of Light" הפך את המוזיקה האלקטרונית למוקד התעניינות רב בכלי התקשורת, ואף העלה את מעמדו כז'אנר מחתרתי לאחד מהפופולריים ביותר בכל הזמנים. הכותב של האובזרבר, דריל דיינו, טען כי Ray of Light סייע רבות בהפיכת הדאנס למוטיב מרכזי בתעשיית המוזיקה העכשווית.
אליוט ה. פאוול, שפרסם מחקר מטעם אוניברסיטת ניו יורק, הבחין כי Ray of Light הנגיש את תרבות דרום אסיה לציבור האמריקאי בשנות ה-90. רונדה האמר ודאגלס קלנר ציינו בספרם "לימודי מדיה/תרבות: גישות ביקורתיות" כי הטרנדים שאימצו נשים אמריקאיות מנשות דרום אסיה התרחש במקביל להוצאת הווידאו קליפ של "Frozen". בהמשך לכך הסבירו כי אף על פי שמדונה לא הייתה זו שיזמה לראשונה את אופנת אביזרי היופי ההודיים, היא כן פרסמה אותה והעלתה את תשומת הלב של התקשורת הבין-לאומית אליה.
לדברי טרה-ברולי, האלבום הוכר כנועז ומרענן במוזיקה העכשווית של סוף שנות ה-90, שנשלטה על ידי להקות בנים ואמני טין פופ, דוגמת בקסטריט בויז, אן סינק, בריטני ספירס וכריסטינה אגילרה. לארי פליק ממגזין בילבורד אמר כי האלבום סיפק למדונה את אהדת הקהל הצעיר, דבר לא קונבנציונלי ביחס לגילה של הזמרת באותה העת. לוסי או'בריאן הצהירה כי ”Ray of Light מ-1998 בהחלט שיקם את תדמיתה של מדונה. עד לאותו שלב היא עדיין הוגדרה כנערת זוהר-פופ ממוצעת שהתמזל מזלה, אך עם האלבום הזה היא הגיעה לקהל חדש לגמרי, והוכיחה שהיא כותבת שירים טובה עם כישרון פרודוקטיבי מאוד”. מרי פון אוה מ-Stereogum טענה כי האלבום הגדיר מחדש את מדונה כאמנית פורצת דרך.
Ray of Light נכלל בעשרות רשימות "האלבומים הגדולים בכל הזמנים" שפורסמו בידי מבקרים שונים ברחבי העולם. במגזין רולינג סטון דירגו את האלבום במקום ה-367 ברשימת "500 האלבומים הגדולים בכל הזמנים". בספטמבר 2020 פורסמה מהדורה מעודכנת של הרשימה, בה דורג במקום ה-222 – עלייה של 145 מקומות. בשנת 2001 קבעו רבע מיליון מעריצי מוזיקה ב-VH1 כי Ray of Light הוא האלבום העשירי ברשימת "100 האלבומים הטובים ביותר בכל הזמנים". בשנת 2003 דורג Ray of Light במקום ה-17 ברשימת "100 האלבומים הגדולים אי-פעם" שפורסמה ב-Q. האלבום נכלל גם בספר "1001 אלבומים שאתה חייב לשמוע לפני שאתה מת". במגזין מוג'ו דירגו את Ray of Light במקום ה-29 ב-"100 קלאסיקות מודרניות: האלבומים הגדולים ביותר בחיינו". ב-2013 דורג במקום ה-241 ברשימת "500 האלבומים הגדולים של כל הזמנים" שפורסמה על ידי מגזין NME. הזמרת הקנדית נלי פורטדו הצהירה כי השתמשה ב-Ray of Light כתבנית לאלבומה Loose (2006). הזמרת האנגלייה אדל כינתה אותו כ"אחת ההשראות העיקריות" לאלבום האולפן השלישי שלה, 25 (2015).
בספטמבר 2022 דירג פיצ'פורק את Ray of Light כאלבום ה-55 הטוב ביותר של שנות ה-90, וכתב כי "מדונה מנסה, בכל כוחה, לעורר את העומקים האפלים ביותר ואת השמחות האופוריות ביותר של הלב האנושי. שיר הנושא מתוך האלבום נשמע כאילו היא חושלה ממטאור; השיר הסוריאליסטי והאפל-קודר "Mer Girl" דומם כמו המוות עצמו".
רשימת רצועות

| Ray of Light — מהדורה סטנדרטית> מס' | Ray of Light — מהדורה סטנדרטית> שם | Ray of Light — מהדורה סטנדרטית> כותב(ים) | Ray of Light — מהדורה סטנדרטית> מפיק(ים) | Ray of Light — מהדורה סטנדרטית> משך | Ray of Light — מהדורה סטנדרטית>  | Ray of Light — מהדורה סטנדרטית>  | Ray of Light — מהדורה סטנדרטית>  | Ray of Light — מהדורה סטנדרטית>  | Ray of Light — מהדורה סטנדרטית>  |
| --- | --- | --- | --- | --- | --- | --- | --- | --- | --- |
| 1. | Drowned World/Substitute for Love  | מדונה, ויליאם אורביט, רוד מקיואן, אניטה קר, דייוויד קולינס | מדונה, אורביט | 5:08 |  |  |  |  |  |
| 2. | Swim  | מדונה, אורביט | מדונה, אורביט | 5:00 |  |  |  |  |  |
| 3. | Ray of Light  | מדונה, אורביט, קלייב מלדון, דייב קורטיס, כריסטין ליץ' | מדונה, אורביט | 5:20 |  |  |  |  |  |
| 4. | Candy Perfume Girl  | מדונה, אורביט, סוזנה מלווין | מדונה, אורביט | 4:36 |  |  |  |  |  |
| 5. | Skin  | מדונה, פטריק לאונרד | מדונה, אורביט, מריוס דה פריס | 6:21 |  |  |  |  |  |
| 6. | Nothing Really Matters  | מדונה, לאונרד | מדונה, אורביט, דה פריס | 4:26 |  |  |  |  |  |
| 7. | Sky Fits Heaven  | מדונה, לאונרד | מדונה, אורביט, לאונרד | 4:47 |  |  |  |  |  |
| 8. | Shanti/Ashtangi  | מדונה, אורביט | מדונה, אורביט | 4:29 |  |  |  |  |  |
| 9. | Frozen  | מדונה, לאונרד | מדונה, אורביט, לאונרד | 6:12 |  |  |  |  |  |
| 10. | The Power of Good-Bye  | מדונה, ריק נואלס | מדונה, אורביט, לאונרד | 4:12 |  |  |  |  |  |
| 11. | To Have and Not to Hold  | מדונה, נואלס | מדונה, אורביט, לאונרד | 5:22 |  |  |  |  |  |
| 12. | Little Star  | מדונה, נואלס | מדונה, דה פריס | 5:18 |  |  |  |  |  |
| 13. | Mer Girl  | מדונה, אורביט | מדונה, אורביט | 5:31 |  |  |  |  |  |
| משך כולל: | משך כולל: | משך כולל: | משך כולל: | 66:42 |  |  |  |  |  |
| Ray of Light — מהדורה יפנית (רצועת בונוס)> מס' | Ray of Light — מהדורה יפנית (רצועת בונוס)> שם | Ray of Light — מהדורה יפנית (רצועת בונוס)> כותב(ים) | Ray of Light — מהדורה יפנית (רצועת בונוס)> מפיק(ים) | Ray of Light — מהדורה יפנית (רצועת בונוס)> משך | Ray of Light — מהדורה יפנית (רצועת בונוס)>  | Ray of Light — מהדורה יפנית (רצועת בונוס)>  | Ray of Light — מהדורה יפנית (רצועת בונוס)>  | Ray of Light — מהדורה יפנית (רצועת בונוס)>  | Ray of Light — מהדורה יפנית (רצועת בונוס)>  |
| --- | --- | --- | --- | --- | --- | --- | --- | --- | --- |
| 14. | Has to Be  | מדונה, אורביט, לאונרד | מדונה, אורביט | 5:16 |  |  |  |  |  |
| משך כולל: | משך כולל: | משך כולל: | משך כולל: | 71:58 |  |  |  |  |  |
רשימת רצועות > הערות נוספות

"Drowned World/Substitute for Love" מכיל דגימה של "Why I Follow the Tigers", כפי שבוצע על ידי סן סבסטיאן סטרינגס.
"Shanti/Ashtangi" עובד מטקסט מאת שנקרה, הלקוח מהיוגה טרוולס. טקסט נוסף: עממי, תרגום מאת ויאס יוסטון ואדי סטרן.
"Mer Girl" מכיל אינטרפולציה ואלמנטים מ-"Space" בביצוע גאבור סאבו.
קרדיטים

אלא אם כן צוין אחרת, המידע מותאם מהערות האלבום.
| 0 | 1 | 2 |
| --- | --- | --- |
|  מדונה – שירה (2–5, 7–13, ראשית ב-1, 6), הפקה  קרייג ארמסטרונג – סידור מיתרים (9–10)  מייקל ברדפורד – תכנות  פבלו קוק – חליל (2)  מארק אנדרט – הנדסה  פרגוס ג'ראן – תופים (1–2), כלי הקשה (13)  קרסין היילו – עיצוב  ניקי האריס – שירת רקע |  ויאס יוסטון – תרגום  ג'ון אינגולדסבי – הנדסה  טד ג'נסן – מאסטרינג  סוזי קטיאמה – ניצוח  פטריק לאונרד – עיבוד נוסף (9), הפקה  דונה דה לורי – שירת רקע (6)  פטריק מקארתי – הנדסה  מארק מורו – גיטרה (5) |  ויליאם אורביט – הפקה, אפקטים קוליים  קווין רייגן – ארט דיירקשן, עיצוב  דייב רייצאס – הנדסה  סטיב סידלניק – מכונת תופים נוספת (6, 12)  מאט סילבה – הנדסה  אדי סטרן – תרגום  מריו טסטינו – צילום  מריוס דה פריס – כלי מקלדת (9), תכנות מוזיקה (9), הפקה |
נתוני מכירות

| מדינה | תארים | מכירות |
| --- | --- | --- |
| אוסטריה (IFPI Austria) | פלטינה 2× | 100,000* |
| אוסטרליה (ARIA) | פלטינה 3× | 210,000^ |
| ארגנטינה (CAPIF) | פלטינה 3× | 180,000^ |
| איטליה (FIMI) | פלטינה 5× | 600,000 |
| ארצות הברית (RIAA) | פלטינה 4× | 4,350,000 |
| בלגיה (BEA) | פלטינה | 100,000 |
| ברזיל (Pro-Música Brasil) | פלטינה | 250,000* |
| גרמניה (BVMI) | פלטינה 3× | 1,500,000^ |
| דנמרק (IFPI Denmark) | פלטינה 5× | 250,000^ |
| דרום אפריקה (RiSA) | — | 43,000 |
| הולנד (NVPI) | פלטינה 3× | 300,000^ |
| הונג קונג (IFPI Hong Kong) | פלטינה | 20,000* |
| הממלכה המאוחדת (BPI) | פלטינה 6× | 4,359,000 |
| זימבבואה | — | 3,000 |
| יפן (RIAJ) | פלטינה 2× | 400,000^ |
| ישראל (IFPI ISR) | פלטינה | 55,000 |
| נורווגיה (IFPI Norway) | פלטינה 2× | 115,000 |
| ניו זילנד (RMNZ) | פלטינה | 15,000^ |
| סינגפור (RIAS) | פלטינה | 15,000* |
| ספרד (PROMUSICAE) | פלטינה 3× | 300,000^ |
| פולין (ZPAV) | פלטינה 2× | 200,000* |
| פינלנד (Musiikkituottajat) | פלטינה | 50,604 |
| צרפת (SNEP) | פלטינה 3× | 1,000,000 |
| קנדה (Music Canada) | פלטינה 7× | 700,000^ |
| רוסיה (NFPF) | — | 123,000 |
| שוודיה (GLF) | פלטינה 3× | 240,000^ |
| שווייץ (IFPI Switzerland) | פלטינה 3× | 150,000^ |
סיכום
| אירופה (IFPI) | פלטינה 7× | 7,000,000* |
| אסיה (IFPI Asia) | — | 1,000,000 |
| בכל העולם | — | 16,000,000 |
* נתוני מכירות המבוססים על הסמכה בלבד. ^ נתוני משלוחים המבוססים על הסמכה בלבד.  נתוני מכירות + סטרימינג המבוססים על הסמכה בלבד.
היסטוריית יציאות לאור

| אזור | תאריך יציאה | פורמט | גרסה | חברת תקליטים | מקור |
| --- | --- | --- | --- | --- | --- |
| יפן | 22 בפברואר 1998 | תקליט • תקליטור | סטנדרטית | האחים וורנר • מאבריק |  |
| הממלכה המאוחדת | 2 במרץ 1998 | תקליט • תקליטור • קלטת שמע • מיני-אלבום | סטנדרטית • מהדורה מיוחדת | האחים וורנר • מאבריק |  |
| גרמניה | 2 במרץ 1998 | תקליט • תקליטור • קלטת שמע • מיני-אלבום | סטנדרטית • מהדורה מיוחדת | האחים וורנר • מאבריק |  |
| ארצות הברית | 3 במרץ 1998 | תקליטור | סטנדרטית • מהדורה מיוחדת | האחים וורנר • מאבריק |  |
| קנדה | 3 במרץ 1998 | תקליטור | סטנדרטית • מהדורה מיוחדת | האחים וורנר • מאבריק |  |
| יפן | 8 בספטמבר 1998 | תקליטור | מהדורה כפולה | האחים וורנר • מאבריק |  |
ביאורים

↑  שבע פלטינות.
↑  מכירות בישראל נכון לאוגוסט 2001.
↑  מכירות עבור Ray of Light באסיה נכון ליוני 1999.
יש לך אותך

"יש לַךְ אותַךְ" הוא שיר של הזמרות הישראליות מירי מסיקה ומיקה משה. השיר נכתב על ידי הודיה חיוט, עובד, הופק והולחן בידי אלנתן שלום ויצא לאור ב-17 בספטמבר 2020.
רקע

הזמרות הישראליות מירי מסיקה ומיקה משה הכירו לראשונה במהלך העונה הרביעית של תוכנית המציאות "בית ספר למוסיקה" ששודרה בשנת 2020 כאשר הנערה מיקה משה הצטרפה לקבוצה של מירי מסיקה. יוצרת וכותבת התוכנית, הודיה חיוט, פנתה אל הזמר-יוצר והמפיק אלנתן שלום בבקשה שיעזור לה להלחין שיר שהיא כתבה למיקה לסוף העונה, וכעבור כמה שבועות הוקלט השיר. לימים סיפרה חיוט בריאיון:
שאלתי את עצמי מה אני הייתי רוצה שיגידו לי בתור נערה, וככה נולד המשפט 'יש לך אותך'. דיברתי לעצמי דרך השיר הזה, ומכאן הפזמון - 'לכי עכשיו לזרוח כמו שמש, יש לך כנפיים, תעופי רחוק'... זה שיר שנכתב בדמעות, בכיתי את המילים האלה.
בשעה שאלתרמן עסק בהפקת השיר נכנסה מירי מסיקה לאולפן בעקבות כך שאלתרמן עסק גם בהפקת השיר "חוה" של מסיקה. מסיקה זיהתה את קולה של מיקה משה וביקשה להצטרף לשיר וב-17 בספטמבר 2020 הוא בוצע על ידי מסיקה ומיקה משה במסגרת משדר תרומות למען עמותת "לתת".
"יש לך אותך" היה השיר הראשון שהוציאה מיקה משה. בינואר 2021 נכלל השיר באלבום האולפן השביעי של מסיקה, "אוקיינוס" ובמרץ 2024 נכלל גם באלבום הבכורה של מיקה משה.
במסגרת תוכנית המציאות "הכוכב הבא" ביצעה מיקה משה את "יש לך אותך" בתוכנית חצי הגמר אשר שודרה ב-1 בפברואר 2024.
השיר צבר מעל ל-3 מיליון צפיות בספוטיפיי והגיע למקום 32 במצעד השנתי של גלגלצ. על הצלחת השיר סיפרה מיקה:
השיר התפוצץ אבל לא יצא לרדיו. זה היה הסינגל הראשון שלי, אז כמובן שלא האמנתי בו. גם מירי לא חשבה שזה יקרה איתו, היא הוציאה אותו בגלל החיבור בינינו ובגלל שהשיר ריגש אותה. בשטח הוא עבד, אנשים קעקעו אותו והוצאנו אותו לרדיו. שנים שהוא עובד, פשוט מתנה גדולה. השיר הראשון שלי והוא הופך ללהיט.
ניתוח מוזיקלי

בריאיון לאתר "mynet" שיתפה מיקה משה לגבי תוכן השיר:
הוא מדבר על התהליך שכולנו עוברים בדרך להגשים את האמת שלנו, ועל כמה חשוב שנאמין בעצמנו ונישאר חזקים למרות הקשיים שבדרך. שנסמוך על מי שאנחנו ונזכור שתמיד יש לנו אותנו, כי זה מה שנותן את הכוח. אני מקווה שהוא יעורר הזדהות אצל כל ילדה, נערה ואישה, שתאמין בעצמה ובאמת שלה.
וידאו קליפ

ב-14 במרץ 2022 יצא לאור הוידאו קליפ של השיר בו משולבים עשרות צילומים של קעקועים הנושאים את הכיתוב "יש לך אותך" וצבר מעל ל-7 מיליון צפיות. בריאיון למעיין אדם ברדיו 103FM סיפרה מסיקה:
קיבלנו עשרות קעקועים של נשים של המילים על גופן. עשינו מזה קליפ, מכל התמונות ששלחו לי לאינסטגרם. זה היה נורא נורא מרגש, הבנו שיש פה תופעה. היום אני רוצה שהשיר הזה יגיע לכולם, כי הוא באמת משנה משהו בתפיסה, בתודעה ובסדר.
קבלה

נדב מנוחין מ"וואלה!" כינה את השיר בתור "המנון העצמה".
מיקומי שיא > מצעדים שנתיים

|   ‏‏‏  2022> מדינה |   ‏‏‏  2022> מצעד |   ‏‏‏  2022> מיקום שיא |   ‏‏‏  2022>  |
| --- | --- | --- | --- |
|  ישראל | מדיה פורסט ישראל | - |  |
|  ישראל | גלגלצ | 32 |  |
הערות שוליים

↑  מירי מסיקה & מיקה משה / יש לך אותך | הליקון ארומה מיוזיק גרופ, באתר הליקון ארומה מיוזיק גרופ, ‏14 במרץ 2022
1 2   לינוי ודובוב סורגים תרבות עם אלנתן שלום ומיקה משה, סרטון בערוץ "אתר סרוגים", באתר יוטיוב (אורך: 33:59)
1 2 3 4 [ https://youtube.com/watch?v=1G8Go5u5KPg
אלנתן_בדקה "יש לך אותך״ מירי מסיקה ומיקה משה], סרטון בערוץ "אלנתן ELNATAN", באתר יוטיוב (אורך: 01:31)
1 2  עומרי הורוביץ, ‏כשמגיע רגע האמת אני יודעת לשדר החוצה שזה קטן עליי, באתר ‏מאקו‏, 4 בפברואר 2024
1 2   מירי מסיקה ומיקה משה - יש לַךְ אותַךְ, סרטון בערוץ "MiriMesikaOfficial", באתר יוטיוב (אורך: 04:21)
1 2  מעיין אדם, הזמרת מירי מסיקה: אף אחד לא אמר לי 'יש לך אותך', וזה שינה את חיי | 103fm, באתר 103FM, ‏18/03/2022
↑   מיקה משה - יש לך אותך, סרטון בערוץ "בריזה", באתר יוטיוב (אורך: 06:51)
↑  לינוי משעלי, ‏ממשה ועד משיח: מירי מסיקה משיקה אלבום חדש ומסקרן, באתר "סרוגים", 5 בינואר 2021
↑  מיקה משה, מיקה משה, באתר ספוטיפיי
↑   הכוכב הבא לאירוויזיון במהדורה מיוחדת | מיקה משה - יש לך אותך, סרטון בערוץ "קשת 12 - הטלוויזיה של הישראלים", באתר יוטיוב (אורך: 03:19)
↑  ראו ישראל באירוויזיון 2024#שלב חצי הגמר
↑  יש לך אותך, ספוטיפיי
1 2  המצעד הישראלי השנתי תשפ"ב, באתר גלי צה"ל, 22 בספטמבר 2022, בדיקה אחרונה ב־25 בספטמבר 2022
1 2  אתם בחרתם: "סתלבט בקיבוץ" שיר השנה של תשפ"ב במצעד הישראלי של מאקו וגלגלצ, באתר ‏מאקו‏, 22 בספטמבר 2022
1 2   מירי מסיקה ומיקה משה - יש לַךְ אותַךְ - קליפ, סרטון בערוץ "MiriMesikaOfficial", באתר יוטיוב (אורך: 04:20)
↑  נדב מנוחין‏, מירי מסיקה באמת מרשימה, אבל היא חייבת לצאת כבר מאזור הנוחות, באתר וואלה, 11 בפברואר 2021
| מירי מסיקה |
| --- | --- | --- |
| אלבומי אולפן | מירי מסיקה • שלום לאמונות • חדשות טובות • מלך • סימנים על החול • אלוהי הדברים הקטנים • אוקיינוס ‏•‏‏ שלך, אסי |  |
| אלבומי הופעה | הופעה אקוסטית בזאפה • הופעות במפעל הפיס • מירי מסיקה והפילהרמונית הישראלית Live |  |
| חברות תקליטים | הד ארצי • הליקון • התו השמיני • עננה |  |
| מירי מסיקה – סינגלים |
| --- | --- | --- |
| מירי מסיקה | "טיפה טיפה" • "נובמבר" • "לשם" • "אף אחת" • "באה אליכם" • "שיר לשירה" • "תן לי סימן" |  |
| שלום לאמונות | "שלום לאמונות" • "ממי" • "עכשיו אתה חוזר בחזרה" • "אם זאת האהבה שלך" • "שירה" • "הוא" |  |
| חדשות טובות | "חדשות טובות" • "פנינים בנהרות" • "יום ראשון" • "מה עשית" • "אהובי" |  |
| מלך | "מלך" • "ואולי" • "אני לא שם" • "יריות באוויר" • "אישה חרסינה" |  |
| סימנים על החול | "עזור לי" • "דמעות" • "שתדע" • "סוף טוב" • "סימנים על החול" |  |
| אלוהי הדברים הקטנים | "תשים תשים" • "אלוהי הדברים הקטנים" • "חייאתי" • "זהרה" • "לב מול לב" |  |
| אוקיינוס | "בכרם תימן" • "מפחד עלייך" • "אוקיינוס" •  "כמה כמה" • "חוה" • "משה" • "יש לך אותך" • "אמא" • "מרק צח" |  |
| שלך, אסי | "אחת בלילה" • "אבל אהבה" • "שלא ניפול למעלה" |  |
| סינגלים נוספים | "כלוב של זהב" • "האביב שלי יגיע" • "ברכת המלך" • "ככה זה (לאהוב אותך)" • "ערב חג" • "האור יזרח גם בנפרד" • "קולות הלב" • "למה למה ככה" • "תודה לחיים" • "בודדה" • "זוכרת את הים" • "קרקע יציבה" • "תן בי אור" • "שורפים ת'יום" • "ממרחק נשימה" • "מרחק הזמן" • "נשארנו ביחד" • "מפל" • "שתי גדות" • "הו ארצי מולדתי" |  |
ARM

| --- | --- |

 מידע כללי
 יצרן:  Arm Holdings
 השקה:  1985
 מידע טכני
 סט פקודות:  RISC 
 
ARM היא ארכיטקטורת סט פקודות למעבדים מסוג RISC, שמפותחת על ידי חברת Arm Holdings. החברה מתכננת את המעבדים ומוכרת רישיונות שימוש בהם ליצרניות שבבים. הם משמשים כיום בדרך כלל כליבות של מערכות על שבב (שיכולות לכלול גם ליבות ARM נוספות כבקרים משניים).
השם הוא במקורו ראשי תיבות של Acorn RISC Machine (מכונת ה-RISC של Acorn), מכיוון שהוא החל את חייו כמיזם של חברת Acorn הבריטית. בהמשך שונה פירוש ראשי התיבות ל-Advanced RISC Machine.
בזכות העלויות הנמוכות שלהם, צריכת החשמל הנמוכה וייצור החום הנמוך, מעבדי ARM שימושיים במכשירים קלים, ניידים, המופעלים על ידי סוללה, כולל טלפונים חכמים, מחשבים ניידים ומחשבי לוח ומערכות משובצות מחשב. עם זאת, מעבדי ARM משמשים גם במחשבים שולחניים ובשרתים, כולל מחשב העל Fugaku, המהיר בעולם מ-2020 עד 2022. עם יותר מ-230 מיליארד שבבי ARM שיוצרו, נכון ל-2022, ARM היא המשפחה הנפוצה ביותר של ארכיטקטורת סט פקודות.
היו כמה דורות של עיצוב ARM.‏ ARM1 המקורי השתמש במבנה פנימי של 32 סיביות אך היה לו מרחב כתובות של 26 סיביות שהגביל אותו ל-64 מגה-בייט של זיכרון ראשי. מגבלה זו הוסרה בסדרת ARMv3, בעלת מרחב כתובות של 32 סיביות, וכמה דורות נוספים עד ARMv7 נותרו ב-32 סיביות. בשנת 2011 פורסמה ארכיטקטורת ARMv8-A, שהוסיפה תמיכה במרחב כתובות של 64 סיביות ואריתמטיקה של 64 סיביות, עם סט פקודות חדש באורך קבוע של 32 סיביות. חברת ARM גם הוציאה סדרה של סטי פקודות נוספים לכללים שונים; הרחבה "Thumb" מוסיפה פקודות של 32 וגם 16 סיביות לצפיפות קוד משופרת, בעוד ש-Jazelle הוסיפה הוראות לטיפול ישיר ב-Java bytecode. שינויים עדכניים יותר כוללים הוספת ריבוי תהליכונים סימולטני (SMT) לשיפור הביצועים או חסינות מתקלות.
מבחר מעבדים מבוססים על ליבת ARM:
סדרת OMAP של טקסס אינסטרומנטס
סדרת טגרה של חברת NVIDIA
סדרת Exynos של חברת סמסונג
סדרת סנאפדרגון של חברת קוואלקום
StrongARM - במקור של DEC, בהמשך של אינטל
XScale - במקור של אינטל, נמכר לחברת מארוול
Hummingbird של חברת סמסונג
סדרות A, T ,S ו-M של חברת אפל
אופן פעולה

פקודות תקניות במעבדי ARM עדכניים הן באורך קבוע של 4 בתים.
בנוסף, ניתן להשתמש ב-Thumb Instructions שהן פקודות באורך 2 בתים עם פונקציונליות מופחתת. פקודות אלו קיימות לשם תאימות לאחור והן על מנת לבצע פעולות מעבד פשוטות באופן יעיל מבחינת זיכרון.
גרסאות

לארכיטקטורה היו גרסאות שונות עם תאימות אחורה, בדומה למעבדי פנטיום לעומת מעבדי 80386 בארכיטקטורת x86. כמו כן יש שמות לדגמים שונים של הליבה:
| ארכיטקטורה | משפחת דגמים |
| --- | --- |
ARMv1: ARM1
ARMv2: ARM2, ARM3
ARMv3: ARM6, ARM7
ARMv4: StrongARM, ARM7TDMI, ARM9TDMI
ARMv5: ARM7EJ, ARM9E, ARM10E, XScale
ARMv6: ARM11
ARMv7: Cortex-A
ARMv8: כוללת תמיכה במיעון ורוחב נתונים של 64 סיביות